作者：李曾伯
词牌/韵律：沁园春

paragraphs: 雨抹晴妆，修眉镜清，寸碧翠浓。
对蒹葭尽处，丛丛烟树，池塘侧畔，面面芙蓉。
千百栖乌，两三过雁，时有婆娑一笛风。
斜阳里，更青帘半卷，在小桥东。
佳人何日重逢。
问还肯扁舟载酒从。
笑平生劲概，寸心如铁，中年老态，两鬓成蓬。
荷锸栽蔬，腰镰刈稻，且寄西郊图画中。
空回首，望五湖鸥鹭，心事容容。